OBH 3968/2000.
Az állampolgári jogok országgyűlési biztosának jelentése
Ügyintéző: dr. Endrődi Zsuzsa

Az eljárás megindulása:
	Az Ablak című műsor augusztus 5-i adásában elhangzott riport arról számolt be, hogy elárverezték egy seregélyesi család házát, miután a családfő (60 éves) munkanélkülivé vált, és emiatt nem tudták fizetni az OTP kölcsöntartozásukat. Egymillió forintért sikerült egy másik házat venniük, de csak 200.000 .- forintot fizettek ki, a többit a gyermekek után járó szociálpolitikai kedvezményként remélték megkapni. Utóbb derült ki, hogy erre a jogszabályok nem adnak lehetőséget, mert használt lakás vásárlásról van szó. A család jogi képviselője, aki az adásvételi szerződést is kötötte, segítségért fordult a polgármesterhez, a megyei közgyűlés elnökéhez, a szociális és családügyi minisztériumhoz, a miniszterelnöki hivatalhoz, de mindenhonnan elutasító választ kapott.

Érintett alkotmányos jogok:

•	A Magyar Köztársaságban minden gyermeknek joga van a családja, az állam és a társadalom részéről arra a védelemre és gondoskodásra, amely a megfelelő testi, szellemi és erkölcsi fejlődéséhez szükséges. [Alkotmány 67. § (1) bekezdés]
•	A Magyar Köztársaság állampolgárainak joguk van a szociális biztonsághoz, öregség, betegség, rokkantság, özvegység, árvaság, önhibájukon kívül bekövetkezett munkanélküliség esetén a megélhetésükhöz szükséges ellátásra. A Magyar Köztársaság az ellátáshoz való jogot a társadalombiztosítás útján és a szociális intézmények rendszerével valósítja meg. [Alkotmány 70/E. § (1) -(2) bekezdés]

Érintett jogszabályok:
•	A lakáscélú támogatásokról szóló 106/1988. (XII. 26.) számú MT. rendelet 10. § (1) bekezdése (a továbbiakban MT. rendelet) szerint a helyi önkormányzatok kamatmentes kölcsönt, illetőleg részben vagy egészben vissza nem térítendő támogatást nyújthatnak rászoruló családok részére a lakótelek, az új vagy használt lakás megszerzéséhez, a lakás bővítéséhez, felújításához, fenntartásához, a lakáscélú kölcsön törlesztő részleteinek, lakásbérleti díjának megfizetéséhez, vagy más a lakással kapcsolatos költség viseléséhez. 
•	A 96/1998. (V. 13.) Korm. rendelet 3. §-a ( továbbiakban Kormány rendelet) szerint az önkormányzat adósságkezelés címén pénzbeli támogatást nyújthat, engedményezés, tartozásátvállalás, illetőleg más, egyösszegű támogatás keretében vállalhatja a hitelintézet felé fennálló lakáshitel tartozás megszüntetését, megvásárolhatja a lakástulajdont az adós tartozásának kiegyenlítése mellett.
A 2. §. rendelkezései szerint: az önkormányzat a lakhatással kapcsolatos adósságterhek enyhítése céljából központi költségvetési támogatásra akkor jogosult, ha az e rendeletben, valamint az önkormányzat rendeletében foglaltak szerint adósságkezelést folytat.

A megállapított tényállás és a vizsgálat megállapításai:
	Az ügyben megkerestem Seregélyes polgármesterét, hogy megtudjam, folytat-e az önkormányzat adósságkezelést a szociálisan hátrányos helyzetben lévők megsegítésére, illetve az önkormányzat rendelete szerint milyen lakástámogatásban részesíti a rászoruló családokat. Kértem tájékoztasson arról, hogy a panaszos és családja a lakásuk elárverezését megelőzően kapott-e valamilyen támogatást a kölcsön törlesztőrészleteinek megfizetéséhez, vagy más a lakással kapcsolatos költségek viseléséhez.
	A polgármester arról tájékoztatott, hogy az árverezés tényéről ugyan volt tudomása, de a   2. 600.000.-forintos tartozáshoz nem tudott támogatást nyújtani, az önkormányzat nem alkotott un. adósságkezelési helyi rendeletet. A lakásépítés, lakásvásárlás helyi támogatásáról 1991-től ugyan volt rendelete, de 1997-ben ezt a képviselő-testület mellérendelt forrás hiányában hatályon kívül helyezte. Pedig az MT. rendelet alapján lehetőség volt a lakáscélú kölcsön törlesztőrészleteinek helyi támogatására is.
A család tehát sem az adósságához, sem a lakásvásárláshoz támogatást nem kapott. Különböző szociális járandóságok formájában azonban rendszeres támogatásban részesült. A lakással kapcsolatos költségekre 1995 óta 715.559,- forintot kaptak az önkormányzattól.

	A fentiekkel kapcsolatban az alábbi megállapításokat teszem:
	Korábban már vizsgáltam a szociálisan hátrányos helyzetben lévők adósságterheivel kapcsolatos problémát.  Akkor megoldásként született a 96/1998. (V. 13.)  Korm. rendelet, amely lehetővé tette, hogy az önkormányzat adósságkezelés címén pénzbeli támogatást nyújtson, engedményezés, tartozásátvállalás, illetőleg más egyösszegű támogatás keretében vállalja a hitelintézetnél a hitel-tartozás megszüntetését. Az önkormányzat a lakhatással kapcsolatos adósságterhek enyhítéséhez központi költségvetési támogatásra csak akkor jogosult, ha az e rendeletben, valamint az önkormányzati rendeletben foglaltak szerint adósságkezelést folytat. Az Ablak című műsorban a polgármester azt nyilatkozta, hogy seregélyesen 10-12 család van a panaszoséhoz hasonló helyzetben, de az önkormányzat nem tud segíteni, mert az éves költségvetését a kötelezően ellátandó feladatai felemésztik. Ezzel kapcsolatban megjegyzem, hogy az önkormányzat igényelhetne költségvetési támogatást a rászorultak megsegítésére, ha rendeletet alkotna az adósságkezelésről. A panaszos családján valószínűleg nem segített volna az adósságkezelés sem, mert 1998-ra már jelentős tartozást halmoztak fel, a többi 10-12 család helyzetén azonban lehet, hogy segítene az említett rendelet végrehajtása.
	Sajnálatos, hogy a lakástámogatási rendeletet mellérendelt forrás hiányában hatályon kívül kellett helyezni. A riportban megszólalt a Szociális és Családügyi Minisztérium osztályvezetője, aki elmondta, hogy tudomása van arról, hogy számos önkormányzat nem alkotott lakástámogatási rendeletet.
A III. negyedévben tervezik a 106/1988. számú MT. rendelet olyan módosítását, amely a szociálpolitikai támogatás szélesebb körű felhasználását teszi majd lehetővé.  Például azt használt lakás vásárlásához is igénybe lehet venni az önkormányzat döntése alapján. Ez javíthat a rászorulók lakástámogatási rendszerén.
	Jelenleg egyik jogszabály sem írja elő kötelezően  az önkormányzati rendelet elkészítését, ezért az önkormányzat rendeletalkotásával kapcsolatban mulasztást nem állapítok meg. 
	A seregélyesi családon a jogszabály-módosítás már nem segíthet. Az ő számukra azonnali segítségnyújtásra volna szükség ahhoz, hogy a gyermekek továbbra is családban, és megfelelően fejlődhessenek. 
A jogi képviselő tájékoztatása szerint az apának már van munkája, ez lehetővé teszi, hogy a vételárátralék egy részéhez pénzintézeti hitelt vegyen igénybe. Tudakozódtam a család karitatív megsegítésének lehetőségeiről. Remény van arra, hogy a vételárhátralék ilyen segítséggel kifizethető, mielőtt a családot az eladó kiperli az ingatlanból.
A problémájuk ezzel feltehetően megoldódik. Kérdéses azonban a többi seregélyesi család sorsa. Nem végeztem olyan vizsgálatot, amely feltárná, hogy az országban hány olyan önkormányzat van, amely nem tudta megalkotni a fenti jogszabályok adta lehetőségekkel élve az adósságkezelési és lakástámogatási rendeletét. A konkrét eset kapcsán feltételezem, hogy nem csupán Seregélyes van ilyen helyzetben. Az MT. rendelet, illetve eddigi módosításai azért születtek, hogy a rászorulóknak támogatást nyújtsanak az otthonteremtéshez, illetve az otthon megőrzéséhez.                                                                                                                                                                                                                                                           
	A konkrét esetben a jogszabály ezt a rendeltetését nem töltötte be. Ez az ellentmondás az említett alkotmányos jogokkal összefüggésben visszásságot okozott. Ennek kiküszöbölésére a következő ajánlást teszem:
•	felkérem a szociális és családügyi minisztert, hogy a 106/1988. (XII. 26.) számú MT. rendelet módosítása során legyen figyelemmel azoknak az önkormányzatoknak a helyzetére, amelyek saját bevételeik hiányában eddig nem tudták megalkotni lakástámogatási rendeletüket.  
•	felkérem seregélyes polgármesterét, hogy
•	a jogszabály-módosítást kísérje figyelemmel és minden lehetséges módon segítse a rászoruló családokat adósságterheik csökkentésében; 
•	ennek érdekében vegye fontolóra az adósságkezeléssel kapcsolatos önkormányzati rendelet elkészítését. 

Budapest, 2000. október 25.

Gönczöl Katalin